ए डिभिजन लिग : जापानी खेलाडीको प्रभाव
नाम चलेका खेलाडीहरूलाई बटुलेको मछिन्द्रले पहिलो खेलमा ब्रिगेड ब्वाइजलाई २–० ले पराजित गरेपछि प्रशिक्षक प्रवेश कटुवालले भनेका थिए, ‘विदेशी खेलाडी प्रक्रिया पूरा गरेर अर्को खेलमा आउँदैछन्, जसले टिम बलियो बनाउने छ ।’ उनले अफ्रिकी मूलका पिटर सेगुन, एडेलाजा सोमिडे र आन्द्रेस निआलाई शुक्रबार च्यासल युवाविरुद्ध पहिलो रोजाईमै उतारे ।
काठमाडौँ — नाम चलेका खेलाडीहरूलाई बटुलेको मछिन्द्रले पहिलो खेलमा ब्रिगेड ब्वाइजलाई २–० ले पराजित गरेपछि प्रशिक्षक प्रवेश कटुवालले भनेका थिए, ‘विदेशी खेलाडी प्रक्रिया पूरा गरेर अर्को खेलमा आउँदैछन्, जसले टिम बलियो बनाउने छ ।’ उनले अफ्रिकी मूलका पिटर सेगुन, एडेलाजा सोमिडे र आन्द्रेस निआलाई शुक्रबार च्यासल युवाविरुद्ध पहिलो रोजाईमै उतारे ।तर, उसले तीन जापानी खेलाडी भित्र्याएको च्यासललाई पराजित गर्न सकेन । जापानीहरूले प्रभाव देखाएको एन्फा कम्प्लेक्सको खेल १–१ मै टुंगियो ।पहिलो खेलमा च्यासलले पनि २–० कै जित रचेको थियो । उसको प्रतिद्वन्द्वी थियो गत वर्षको उपविजेता संकटा । च्यासलको त्यो टिममा पनि विदेशी खेलाडी थिएन । एन्फाको नियमानुसार सहिद स्मारक ‘ए’ डिभिजन लिगमा चार विदेशी (१ दक्षिण एसियालीसहित) अनुबन्ध गर्न पाउँछ भने तीनजनालाई एकैपल्ट खेलाउन मिल्छ । च्यासलले पनि मछिन्द्रले जस्तै विदेशी खेलाडी खेलाउने प्रक्रिया पूरा गर्‍यो । उसले जापानी खेलाडीहरूको उपस्थितिलाई उपयोग गर्‍यो पनि ।प्रशिक्षक बालगोपाल साहुखलले पूर्णबहादुर गुरुङ र चेतकुमार थारुलाई ‘बेन्च’ मा राख्दै ताइगा नाकामुरा र हायतो वाकिनोलाई पहिलो रोजाइमा मछिन्द्रविरुद्ध उतारे । दुवैले राम्रै प्रभाव देखाए । छरिता देखिएका हायतोले अग्रपंक्तिमा कप्तान सन्तोष साहुखललाई साथ दिए भने नाकामुराले सेन्टरब्याकमा अभिषेक लिम्बुसँग सहकार्य गरे । अर्का जापानी जुनिची ओजावाले ६२ औं मिनेटमा विंगर अमिर श्रेष्ठको स्थान लिए ।मछिन्द्रले पनि अघिल्लो टिममा तीन खेलाडी परिवर्तन गर्दै तीन अफ्रिकीलाई सुरुबाटै खेलायो । उनीहरूको तुलनामा ‘आर्टिफिसियल टर्फ’ मा जापानी खेलाडी प्रभावशाली देखिए । गत वर्ष मनाङ मर्स्याङदीलाई लिग च्याम्पियन बनाउन प्लेमेकरको भूमिका खेलेका हेमन गुरुङ लिगकै उत्कृष्ट मिडफिल्डर घोषित भएका थिए । यसपालि मछिन्द्रमा आबद्ध उनी पहिलो खेलपछि अस्ट्रेलिया पुगिसके । रेजिन सुब्बाले दोस्रो हाफमा दीपक राईको स्थान लिए भने ब्रिगेड ब्वाइजविरुद्ध पूरा समय खेलेका विजय धिमाल च्यासलविरुद्ध बेन्चमै रोकिए ।मंगोलियाभन्दा स्तरीयचार वर्षयता प्रायजसो जापानमै रहेका फरवार्ड सन्तोष साहुखल र एनपीओ र्‍याले वर्ल्डकी आया मियोसीको पहलमा च्यासलले तीन जापानी खेलाडी भित्र्याएको हो । सन् २०१० मा जापानको यू–१५ टिमको कप्तानी गरेको बताइएका नाकामुरासहित तीनै खेलाडीले मंगोलियालगायत थुप्रै देशको लिग खेलेका छन् ।मिडफिल्डमा जुनसुकै भूमिका पनि खेल्न सक्छन्, नाकामुरा । २८ वर्षे उनले २०१४ देखि १७ सम्म सेन्सु विश्वविद्यालयबाट खेलेका थिए । लाओ प्रिमियर लिग २०१८ मा तेस्रो भएको लुआङ प्रावाङ युनाइटेडसँग लाओसमा रहेका उनले पछिल्लो सिजन २०१९ मा मंगोलियाको एथलेटिक्स २२० बाट त्यहाँको प्रिमियर लिगमा १० गोल र १० एसिस्ट गरेका थिए । नेपालको लिगमा पहिलो खेलपछि उनले भने, ‘यहाँ स्तर मंगोलियाको भन्दा राम्रो रहेछ ।’विशेषतः लेफ्ट विंग्समा खेल्छन् वाकिनो । २६ वर्षे उनीसँग अस्ट्रेलियाको अर्धव्यावसायिक लिग (न्यु साउथ वेल्स) लेइकाहार्ड टाइगर्सबाट खेलेको अनुभव छ । चार सिजन न्युजिल्यान्डको च्याम्पियनसिप खेलेका उनले लिथुआनिया, जर्मनी, फिनल्यान्ड, कोसोभोको लिग पनि खेले । यसपाली इर्चिमबाट मंगोलियन प्रिमियर लिगको उपविजेता भएपछि यहाँ आइपुगेका उनले मछिन्द्रविरुद्ध सन्तोषसँगै च्यासलको अग्रपंक्ति सम्हाले ।अट्याकिङ मिडफल्डर हुन्, ओजावा । उनी लाओ प्रिमियर लिग २०१८ मा नाकामुरासँगै लुआङ प्रवाङमा थिए । त्यसअघि मंगोलियन प्रिमियर लिग २०१७) र थाइल्यान्डको ‘बी’ डिभिजन लिग दुई सिजन खेलेका उनले जापानको विश्वविद्यालय लिग खेल्दै २०१० मा करिअर सुरु गरेका थिए । २६ वर्षीय उनलाई लाओ लिगमा घुँडाको चोटले सताएको थियो र त्यसयता पहिलोपल्ट मैदानमा शुक्रबारै फर्किएको उनले बताए ।मनाङ मर्स्याङदी र थ्रीस्टारका स्टार खेलाडीहरू भित्र्याएर पनि च्यासललाई पराजित गर्न नसकेपछि मछिन्द्रका प्रशिक्षक प्रवेश कटुवालले भने, ‘जापानी खेलाडी आएर च्यासलको टिम राम्रो भएको छ । टिमलाई संगठित बनाइदियो । त्यसले हामीलाई गाह्रो भयो ।’जापानी खेलाडीको स्तरबारे च्यासलका प्रशिक्षक बालगोपाल साहुखलले भने, ‘उनीहरूको खेल अझै बढ्छ । टिमसँगको अझै मुभमेन्ट बुझेको छैन, खुलेर खेल्न पनि पाएका छैनन् ।’ वोकिनोले दुई साता र अरु दुईले एक सातायता टिमसँग अभ्यास गरेको च्यासल युवाका व्यवस्थापक शंकर व्यञ्जनकारले बताए । ‘मासिक ५ सय अमेरिकी डलरमा उनीहरूलाई तीन महिनाका लागि ल्याइएको हो । पूरा लिग खेलेर फर्किनेछन्,’ उनले भने ।सन्तोषको ९९ औं गोलमनाङबाट लिग जितका सोमिडे, थ्रीस्टारमा चम्किएका सेगुन र मिडफिल्डर आन्द्रेसको आगमनसँगै यो लिगकै बलियो टिम बन्ने अभियानमा थियो मछिन्द्र । तर, उसलाई पहिलो प्रयासमै झट्का लाग्यो । आन्द्रेसकै ‘मिस पास’ मा पाएको बल अमिर श्रेष्ठले अगाडि फाले । त्यही बल नियन्त्रण गर्दै सन्तोष साहुखलले पेनाल्टी क्षेत्रको ठीकबाहिरबाट २७ औं मिनेटमा दर्शनीय गोलमा परणत गर्दै च्यासललाई अग्रता दिलाए । सन्तोषले बाँया खुट्टाले प्रहार गरेको ‘हाफ भली’ निकै आकर्षक थियो, जसलाई गत वर्ष मनाङसँगै च्याम्पियन हुँदै उत्कृष्ट गोलकिपर बनेका विशाल श्रेष्ठले रोक्न सकेनन् ।मछिन्द्रका प्रशिक्षक कटुवालले त्यो गोलमा आन्द्रेसको गल्तीलाई ‘मूर्खता’ को संज्ञा दिए । अघिल्लो खेलमा संकटाविरुद्ध दुई गोल गरेका सन्तोषले उक्त सफलतासँगै सहिद स्मारक ‘ए’ डिभिजन लिगमा आफ्नो गोलसंख्या ९९ पुर्‍याएका छन् । ‘हाम्रो लिगमा १ सय गोल पुर्‍याउने पहिलो खेलाडी बन्न चाहन्छु,’ २०६० सालमा थ्रीस्टारबाट करिअर सुरु गरेका सन्तोषले भने । अब च्यासलले पुस ९ मा दशरथ रंगशालामा एनरआटीविरुद्ध खेल्नेछ र त्यसैमा उनले गोलसंख्याको शतक पुर्‍याउने आशा गरेका छन् ।च्याम्पियन बन्ने लक्ष्य बनएको दुई टिमको प्रतिस्पर्धामा दुवैले आ–आफ्नै शैलीमा खेल्ने र आकर्षक फुटबल देखाउने प्रयास गरे । पहिलो गोलको अवसर भने मछिन्द्रले पाएको थियो । त्यो तेस्रो मिनेटमा दीपक राईको प्रयासलाई डिफेन्डर नरेन्द्र चौधरीले क्लियर गरिदिए । विशाल राईले ३० औं मिनेटमा प्रहार गरेको बलमा च्यासलका गोलकिपर एलन नेउपानेले राम्रो बचाउ गरे । रन्जित धिमालको प्रहार पनि पोस्टमाथि गयो ।दोस्रो हाफमा मछिन्द्रले बलमाथि नियन्त्रण राख्यो । उसले ‘अट्याकिङ थर्ड’मा भने च्यसाललाई दबाब दिन सकेन । च्यासल ३ अंकको नजिक पुगेको थियो । तर, विशाल राईको चलाखीपूर्ण पासमा डिफेन्डर देवेन्द्र तामाङले फस्टबारमै बललाई पोस्टको दिशा दिएर मछिन्द्रलाई ८८ औं मिनेटमा बराबरीमा पुर्‍याए । इन्ज्युरी समयको अन्तिम क्षणमा च्यासलले पेनाल्टी बक्सबाहिर फ्रि–किक पायो । नाकामुराले करिब २५ यार्डबाट प्रहार गरेको बलमा एलनले आकर्षक पन्च नगरेको भए च्यासलले पूर्ण अंक जोड्न सक्थ्यो ।‘हार्दाहार्दै बराबरी’‘च्यासल उपाधिको दाबेदार टिम हो । यस्तो टिमविरुद्ध खेल्दा थोरैमात्रै अवसर पाउँछ । विशाल (राई), दीपक (राई) सहज अवसरमा पनि चुके,’ मछिन्द्रका प्रशिक्षक कटुवालले भने, ‘हामी ३ अंक जित्न आएका थियौं । पहिलो हाफको गोलले गाह्रो भयो । २ अंक गुमायौं तर हार्दाहार्दै बराबरी भयो र यसमा खुसी छौं ।’च्यासलका प्रशिक्षक बालगोपाल साहुखलले भने, ‘खेल अपेक्षा गरेजस्तै भयो । रक्षात्मक खेल्दा दोस्रो हाफमा अलि थाकेजस्तो भयो । खेलाडी घाइते भएपछि समयमै परिवर्तन नगर्दा गोल खायौं । आजको ३ अंक अन्तिममा खुस्कियो । फुटबल भनेको यस्तै हो । हाम्रो लक्ष्य च्याम्पियन बन्ने नै हो ।’ मछिन्द्रले राम्रो खेलेको पनि उनले बताए ।ब्रिगेड ब्वाइज २–० फ्रेन्ड्सदशरथ रंगशालामा भएको खेलमा बिग्रेड ब्वाइजले फ्रेन्ड्सलाई २–० ले हरायो । ब्रिगेडले दुवै गोल अन्त्यतिर गर्‍यो । जय गुरुङले ८८ र रोशन रानामगरले ९१ औं मिनेटमा गोल गर्दै ललितपुर डर्बीमा ब्रिगेड ब्वाइजलाई ३ अंक दिलाए ।आजका खेलसरस्वतीविरुद्ध जावलाखेलएन्फा कम्प्लेक्स१२ः०० बजेसंकटाविरुद्ध एनआरटीदशरथ रंगशाला१५ः०० बजे